เริ่มบัตรคนจนแมงมุม-EMVขึ้นรถเมล์ได้
กรมบัญชีกลาง โชว์บัตรสวัสดิการฯ แบบบัตรแมงมุม และบัตร EMV เวอร์ชั่น 4.0 ใช้กับรถโดยสาร ขสมก.ได้ทุกคัน ตั้งแต่วันที่ 8 มี.ค.นี้
13 มี.ค. 2562

กรมบัญชีกลาง โชว์บัตรสวัสดิการฯ แบบบัตรแมงมุม และบัตร EMV เวอร์ชั่น 4.0 ใช้กับรถโดยสาร ขสมก.ได้ทุกคัน ตั้งแต่วันที่ 8 มี.ค.นี้
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า การใช้บัตรสวัสดิการแห่งรัฐชำระค่าโดยสารรถเมล์ขององค์การขนส่งมวลชนกรุงเทพ (ขสมก.) สามารถใช้กับบัตรสวัสดิการแห่งรัฐทั้งแบบบัตรแมงมุม (บัตรสวัสดิการแห่งรัฐเวอร์ชั่น 2.0 และบัตรสวัสดิการแห่งรัฐที่ลงทะเบียนกับรถไฟฟ้าขนส่งมวลชนแห่งประเทศไทย (รฟม.) เวอร์ชั่น 2.5) และบัตร Contactless (บัตรสวัสดิการแห่งรัฐของผู้ที่ลงทะเบียนรอบตกหล่น ซึ่งเป็นบัตร EMV เวอร์ชั่น 4.0) ของผู้ที่ลงทะเบียนในเขต กทม. นนทบุรี พระนครศรีอยุธยา ปทุมธานี นครปฐม สมุทรปราการ และสมุทรสาคร ซึ่งเดิมจะใช้ชำระค่าโดยสารรถเมล์ของ ขสมก. ได้เฉพาะบัตร Contactless เท่านั้น
ทั้งนี้ บัตรทั้งสองแบบดังกล่าวสามารถใช้ชำระค่าโดยสารรถเมล์ของ ขสมก.ทั้งรถโดยสารธรรมดา และรถโดยสารปรับอากาศ จำนวน 3,000 คัน ตั้งแต่วันที่ 8 มี.ค. 2562 เป็นต้นไป
อธิบดีกรมบัญชีกลาง กล่าวเพิ่มเติมว่า ผู้ถือบัตรสวัสดิการแห่งรัฐที่ได้รับบัตรแมงมุม และบัตร Contactless จะได้รับวงเงินค่าโดยสารรถ ขสมก./รถไฟฟ้า จำนวนเงิน 500 บาท/คน/เดือน ซึ่งเป็นการช่วยแบ่งเบาภาระค่าใช้จ่ายในการเดินทางให้แก่ผู้มีสิทธิ เพื่อยกระดับคุณภาพชีวิตของ ผู้มีสิทธิได้อย่างยั่งยืน
สำหรับบัตรแมงมุมปัจจุบันมีธนาคารพาณิชย์ 3 แห่ง ได้ออกบัตรเดบิตแมงมุมไปแล้วคือ ธนาคารกสิกรไทย ธนาคารกรุงไทย และธนาคารไทยพาณิชย์